Doložka

finančných, ekonomických, environmentálnych vplyvov a vplyvov na zamestnanosť

1.	 Dopad na verejné financovanie
Výdavky spojené s voľbami do Národnej rady Slovenskej republiky budú výdavkami štátneho rozpočtu. Výdavky predstavujú najmä výdavky na materiálno-technické zabezpečenie volieb, a to na tlač hlasovacích lístkov, metodických a informačných materiálov, reliéfnych pečiatok, vybavenie volebných miestností štátnymi zástavami, vlajkami, znakmi a volebnými schránkami, vybavenie osobitných priestorov určených na úpravu hlasovacích lístkov, výdavky na komplexné služby spojov, výdavky na školenia, cestovné, stravné, refundáciu miezd, materiálne zabezpečenie volebných komisií, výdavky za činnosť osôb určených na organizačnú a technickú prípravu a vykonanie volieb, výdavky spojené s doručovaním oznámení voličom, výdavky na odmeny členom a zapisovateľom okrskových a okresných volebných komisií, výdavky Ústrednej volebnej komisie, výdavky spojené s úpravou volebných miestností, s dovozom výsledkov volieb Ústrednej volebnej komisii, výdavky väzenskej a justičnej stráže, výdavky Štatistického úradu Slovenskej republiky a ďalšie výdavky.

Predpokladaná výška výdavkov zo štátneho rozpočtu na zabezpečenie volieb do Národnej rady Slovenskej republiky podľa prognóz návrhu rozpočtu na rok 2006 predstavuje sumu 395 mil. Sk, z toho na výdavky pre Ministerstvo vnútra Slovenskej republiky 310 mil. Sk a pre Štatistický úrad Slovenskej republiky 85 mil. Sk. Výška výdavkov na zabezpečenie volieb môže byť oproti predpokladu ovplyvnená možnosťou hlasovania prostredníctvom pošty (poštovné v súčasnosti vo výške cca 150,- Sk na jedného voliča, v čom je zhrnuté poštovné podľa hmotnosti zásielky a doručenie do vlastných rúk), liberalizáciou cien ako aj nepredvídanými skutočnosťami, akými sú počet kandidujúcich politických subjektov, počet okrskových volebných komisií, počet členov volebných komisií, zvýšenie priemernej mzdy v národnom hospodárstve a pod. Vzhľadom na uvedené predpokladaná výška výdavkov bude upresnená v rámci prípravy návrhu štátneho rozpočtu na príslušný rozpočtový rok.

2.	 Dopad na obyvateľov, hospodárenie podnikateľskej sféry a iných právnických osôb
Zákon nemá dopad na uvedené skupiny.

3.	 Dopad na životné prostredie
Zákon nemá dopad na životné prostredie.

4.	 Dopad na zamestnanosť
Zákon nemá dopad na zamestnanosť.